Kersvader lewer nie babapoppe af nieBaltorina’s Peek-A-Boo Babies. Foto: Facebook. ŉ Hele klomp ouers moes op Kersdag mooi verduidelik waarom Kersvader nie die babapoppe gebring het waarvoor hul dogtertjies gevra het nie, nadat die poppe nie betyds deur Baltorina’s Peek-A-Boo Babies afgelewer is nie. Een dogtertjie het selfs R900 self gespaar om die deposito vir ŉ pop te betaal, maar sy sit nog steeds met ŉ leë wiegie. Verskeie lesers het by Maroela Media gekla oor Baltorina’s en as ’n mens na die onderneming se Facebook-blad kyk, is dit duidelik daar is nog baie ander ongelukkige klante. Brendan Weldrick, ŉ prokureur van Port Elizabeth, wat beplan om namens ontevrede klante regstappe te doen, is self ook ŉ ontevrede ouer omdat die pop wat hy vir sy dogtertjie bestel het, nie opgedaag het nie. Hy sê klagtes stroom in oor Baltorina’s. Verskeie lesers sê hulle wag al maande lank en elke keer het Rina Muller, wat die onderneming bedryf, ŉ ander verskoning. Van hulle het al tot vier keer ŉ koerier na Muller se huis in Kaapstad gestuur om poppe wat klaar sou wees, op te laai, maar is met leë hande daar weg. Hulle kry nie hul geld terug nie en sê Muller ignoreer hul boodskappe. Een van die lesers sê Muller het haar verseker die keertyd is drie tot ses weke en dat die twee poppe, wat sy in Oktober bestel het, betyds klaar sou wees vir Kersfees. Linda van der Zwaard se agtjarige dogtertjie het drie jaar lank gespaar om die 50%-deposito vir haar pop, wat R900 beloop het, te betaal. “Ons het ŉ bedjie en beddegoed gekoop vir die nuwe baba en sy was so opgewonde!” Kersfees was egter ŉ teleurstelling omdat die pop nooit afgelewer is nie. Sy kry ook geen terugvoer van Muller nie. Volgens Baltorina’s Peek-A-Boo Babies se webwerf het die onderneming in 2007 begin as Rina Muller se stokperdjie en het hulle al 70 000 poppe gemaak. Muller skryf op die webwerf “poppe word in die Baltorina’s Peek-A-Boo-kraamsaal in babas verander”. Die poppe word gemaak van viniel en word met die hand geverf. Klante kan kies watter kleur die pop se hare en oë moet wees en elke pop word afgelewer met ŉ geboortesertifikaat. Muller skryf op die webwerf die wagtyd is omtrent drie tot vyf weke, aangesien “die babas handgemaak word en dit tyd neem om bestellings af te handel”. Volgens die Wet op Elektroniese Kommunikasie en Transaksies moet ŉ verkoper op sy webwerf onder meer die onderneming se volle naam en regstatus gee saam met sy straatadres en telefoonnommer, webwerf en e-posadres, die volle prys van die produkte wat vervoerkoste, belasting en enige ander koste insluit, hoe betalings gedoen moet word, wanneer aflewering sal geskied, die beleid ten opsigte van produkte wat teruggestuur of omgeruil word, asook hoe terugbetalings gedoen en klante se inligting beskerm word. Klante moet ook die geleentheid kry om die elektroniese onderhandeling te hersien. Artikel 19 van die Wet op Verbruikersbeskerming sê tensy anders ooreengekom, is die onderneming verantwoordelik daarvoor om goedere binne ŉ redelike tydperk af te lewer. Indien die onderneming nie betyds kan aflewer nie, kan die verbruiker dit aanvaar of die transaksie kanselleer. Volgens artikel 47 van die wet mag ŉ onderneming nie betaling aanvaar vir goedere as hy nie beplan om die goedere te lewer nie. Ook hierdie artikel maak dit duidelik dat die onderneming die verbruiker se geld terug moet betaal indien hy nie voorraad het nie. Maroela Media het Muller uitgevra oor haar onderneming en die klagtes van mense wat nie die poppe gekry het wat hulle bestel het nie. Sy het gesê haar onderneming is “nog nie as ŉ maatskappy geregistreer nie, omdat sy nog nie lank sake doen nie”. Oor die poppe waarvoor mense al tot ŉ jaar lank wag, het sy gesê hierdie klagtes gaan oor poppe wat nie by haar bestel is nie, maar poppe wat sy “gratis, uit die goedheid van my hart” maak. Sy het wel erken dat sy omtrent 50 poppe nog nie kon aflewer nie omdat die voorraad wat sy bestel het, nie op 4 Desember afgelewer is nie en eers op 2 Januarie opgespoor is. “Ons werk dag en nag om die poppe klaar te kry vir aflewering. Ons moet nog net hul hare en oë doen,” het sy gesê. Volgens Muller betaal mense 50% van die prys wanneer hulle ŉ pop bestel, sodat sy die voorraad om die pop te maak kan aankoop. “Ek kan nie mense se geld teruggee nie, aangesien ek die geld gebruik het om voorraad te koop, maar ons het almal wat wag laat weet dat daar ŉ vertraging is. Mense wie se bestellings vertraag is, kry darem ŉ geskenk ter waarde van omtrent R1 000.” Muller het gesê die meeste klante vra nie vir ŉ faktuur wanneer hulle betaal nie, maar sy stuur ŉ faktuur saam met elke pop. Sy kon nie sê waarom sy nie verbruikers se regte volgens die Wet op Elektroniese Kommunikasie en Transaksies en die Wet op Verbruikersbeskerming nakom nie. Verbruikers kan kla by die Nasionale Verbruikerskommissie of provinsiale kantore vir verbruikersake oor bestellings wat nie afgelewer word nie.